Lectio Divina

*fuq it-tieni qari tal-Ħdud*

**III Ħadd tal-Għid**

**Sena A**

**1Pt 1:17-21**

**Kuntest tal-Ewwel Ittra ta’ San Pietru.** Hemm diskussjoni fost l-istudjużi dwar min hu tassew l-*awtur* tal-Ittra: hux Pietru l-Appostlu jew xi kittieb anonimu qrib l-Appostlu li ġabar xi aspetti tal-predikazzjoni tiegħu ndirizzati lill-katekumenti u lill-imgħammdin ġodda. Id-*destinatarji* huma l-Insara tad-*diaspora*, imxerrdin fl-Asja Minuri. Huma komunitajiet żgħar, li għadhom mhumiex ġerarkikament organizzati (jissemmew biss «il-presbiteri» [5:1]), li kienu jgħixu f’soċjetà fejn il-maġġoranza tan-nies kienu pagani. Ir-riferiment għal sitwazzjoni ta’ «ħafna provi» (1:6) u għall-«forġa qalila tan-nar» (4:12) juri li l-komunità Nisranija li kienet prinċipalment komposta minn persuni li kkonvertew mill-paganiżmu, kienet qed issaqqaf wiċċha mal-ostilità min-naħa tal-pagani. Għalhekk l-*iskop* ta’ din l-ittra essenzjalment pastorali huwa li l-Insara jiġu mħeġġa jibqgħu sħaħ fil-fidi tagħhom, jagħrfu l-identità tagħhom *fi Kristu* li bil-mewt u l-qawmien tiegħu kienu mwielda mill-Missier «għal tama ħajja [...] u għal wirt li la jitħassar, la jittabba’, u lanqas jinxef» (1:3; cfr 5:12). Il-*messaġġ ewlieni* tal-Ittra hija l-*ħajja ġdida* fi Kristu Rxoxt u l-*esiġenza* li hemm sabiex in-Nisrani jikkonforma lilu nnifsu ma’ din l-identità ġdida: «magħżulin minn qabel skont il-ħsieb ta’ Alla l-Missier, imqaddsin bl-Ispirtu s-Santu, biex joqogħdu għall-kelma ta’ Ġesù Kristu u jkunu mraxxin b’demmu» (1:2).

**[Għeżież]**

Din is-silta tagħmel parti mill-eżortazzjonijiet li l-awtur jagħmel wara li jkun ta l-pedament teoloġiku tal-ħajja ġdida tan-Nisrani fl-innu ta’ tifħir li jindirizza lil Missier għall-pjan tas-salvazzjoni tiegħu (1:3-12). Il-qawmien ta’ Kristu mill-imwiet hu l-pedament tal-ħajja Nisranija, il-kawża ta’ «ferħ glorjuż, li ma jistax jitfisser» (1:8), li jagħti lill-bniedem «tama ħajja» (1:3) li tgħinu ma jibżax mit-tbatija tal-provi, anzi jqishom bħala okkażjoni biex isaħħaħ aktar il-fidi tiegħu «li tiswa aktar mid-deheb, biex ikun jistħoqqilha tasal għat-tifħir, għall-glorja, u għall-ġieħ, meta jidher Ġesù Kristu» (1:7). Is-silta tagħna hija r-raba’ minn ħames eżortazzjonijiet li jagħmel l-Appostlu (1:13b: «ittamaw għal kollox fil-grazzja li għad tingħatalkom»; 1:14: «tgħixux skont il-ġibdiet ta’ qabel»; 1:15: «kunu qaddisin fl-imġiba tagħkom kollha»; 1:22: «ħobbu ’l xulxin b’qalbkom kollha u bil-qawwa kollha»).

**jekk intom issejħu Missier lil dak li, bla ma jħares lejn l-uċuħ, jagħmel ħaqq minn kulħadd skont l-għemil ta’ kull wieħed,**

Il-«Missier» hu dak ta’ «Sidna Ġesù Kristu, li fil-ħniena kbira tiegħu raġa’ wilidna għal tama ħajja bil-qawmien ta’ Ġesù Kristu mill-imwiet» (1:3). Ġesù jsieħeb fil-filjolanza lil dawk li huma dixxipli tiegħu hekk li jistgħu jitolbuh bħala «Missierna» (*Lq* 6:9). Imqajjem mill-mewt, Hu jgħid lil Marija ta’ Magdala li ser jitla’ «għand Missieri u Missierkom, Alla tiegħi u Alla tagħkom» qabel ma jidher lil dawk li jsejħilhom: «ħuti» (*Ġw* 20:17). Fil-kuntest ta’ din is-silta (cfr *1Pt* 1:3-2:10), l-appell għal «Missier» jiġi bejn l-identità tad-dixxipli bħala «ulied ubbidjenti» (1:14) u dik ta’ «aħwa» (1:22) – hu Alla l-Missier il-bidu ta’ kull filjolanza u ta’ kull fraternità umana. Imlaqqma fi Kristu permezz tal-Magħmudija, il-bnedmin huma mwielda mill-ġdid frott l-ubbidjenza tal-Iben (cfr *Rum* 5:19; *Fil* 2:8) hekk li rċivew fihom «l-Ispirtu li jagħmel minnkom ulied adottivi; u li bih aħna nistgħu ngħajjtu: “Abbà! Missier!”» (*Rum* 8:15). Quddiem dan il-Missier mhemmx lok għas-superfiċjalità «għax il-Mulej ma jarax bħalma jara l-bniedem, dak biss li jidher fl-għajn, imma l-qalb» (*1Sam* 16:7; cfr *Efes* 6:9). Huwa dak li «jara dak li hu fil-moħbi» (*Mt* 6:4.6.18) u «ma jiħux rigali» biex “jinxtara” (*Dt* 10:17). Il-ħarsa tal-Missier hija wkoll il-garanzija ta’ ġustizzja għal min ikun vittma ta’ nġustizzja min-naħa ta’ bnedmin ħżiena għax Hu jagħraf «il-ħsibijiet tal-bniedem» u jżomm kollox quddiem għajnejh (cfr *S* 94:7-11). Hija wkoll ħarsa li tkisser kull ħajt ta’ firda fost il-bnedmin hekk li mhemmx aktar Lhudi jew Grieg (cfr *Gal* 3:28-29) bħalma jistqarr Pietru fid-dar ta’ Kornelju: «Issa tassew qiegħed nifhem li Alla ma jħares lejn wiċċ ħadd, imma jilqa’ lil kull min għandu l-biża’ tiegħu u jagħmel is-sewwa, ikunu minn liema poplu jkun» (*Atti* 10:34-35).

**għixu fil-biża’ ż-żmien tal-ħajja li qegħdin tgħaddu f’art barranija.**

In-Nisrani m’għandux jaqa’ fl-iżball taċ-ċertezza falza li fiha kien waqa’ l-Poplu Magħżul li kien żgur mill-paternità ta’ Alla għad li fil-verità ma kienx qed jagħraf il-preżenza tiegħU f’nofsu: «Li kieku Alla kien missierkom, lili kontu tħobbuni [...] Intom ġejjin minn missierkom, li hu x-Xitan, u x-xewqat ta’ missierkom tridu tagħmlu [...] Min hu minn Alla jisma’ dak li jgħid Alla. Hu għalhekk li intom ma tisimgħux, għax m’intomx minn Alla.» (*Ġw* 8:42.44.47; cfr *Mt* 3:9). Id-dixxipli tal-Mulej għandhom ikunu «mħażżmin fir-ruħ u rżina f’kollox» (1:13) sabiex jibqgħu fl-istennija tal-Mulej li huwa l-Imħallef li quddiemu għad jinfetħu l-kotba (cfr *Apk* 20:11-15) u «jħallas lil kulħadd skont ma jkun għamel: jagħti l-ħajja ta’ dejjem lil dawk li jipperseveraw sal-aħħar fl-għemil it-tajjeb, u jkunu fittxew il-glorja u l-ġieħ u l-ħajja li ma tintemmx, imma jerfa’ l-korla u l-qilla għal dawk li ma jridu jisimgħu b’xejn, u jirvellaw kontra l-verità biex imbagħad joqogħdu għall-ħażen» (*Rum* 2:6-8; cfr *Mt* 25:31-46). Għalhekk l-ulied li jsejħu lil Alla «Missier» għandu jkollhom dik il-«biża’» filjali, li twassalhom biex jgħixu ħajjithom bl-għarfien li lkoll għad jidhru quddiem «it-tribunal ta’ Kristu» (*2Kor* 5:10): «Għalhekk, għeżież tiegħi, bħalma dejjem obdejtu, mhux biss meta kont magħkom, imma wisq aktar issa li m’iniex magħkom, ħabirku għas-salvazzjoni tagħkom bil-biża’ u t-tregħid» (*Fil* 2:12). Dan iseħħ kemm-il darba wieħed jgħix ta’ persuna “rxuxtata” li ħaristha mhijiex limitata għal din l-art fejn tinsab qisha barranija f’art mhix tagħha (gr: «παροικία», tr. *paroikia*), imma lejn is-sema pajjiżha: «Għax aħna hawnhekk ma għandniex belt li tibqa’ għal dejjem, iżda qegħdin infittxu dik li għad trid tiġi» (*Lhud* 13:14; cfr *Fil* 3:20; *Kol* 3:1-4).

**Kunu afu li intom kontu mifdija mill-ħajja tagħkom fiergħa li ħadtu mingħand missirijietkom,**

Id-dixxiplu li ma jagħrafx il-ħajja ġdida miksuba minn Kristu jasal biex iħaddan twemmin fieragħ li ma jwasslu għal imkien (cfr *1Kor* 15:14). Ikun Kristjan li jgħix il-mondanità, f’kompromess ta’ taħlit tat-twemmin Nisrani ma’ dak pagan. Għaldaqstant, l-*għarfien* li jeħles mill-*injuranza* jissarraf f’atteġġjament fundamentali u fi stil ta’ ħajja għalkollox differenti minn dik *ta’ qabel*, jiġifieri dik li tqim allat foloz, idoli li fil-fatt huma nullità: «L-idoli tal-ġnus mhumiex ħlief deheb u fidda, xogħol ta’ id il-bniedem: għandhom il-fomm, u ma jitkellmux; għandhom l-għajnejn, u ma jarawx; għandhom il-widnejn, u ma jisimgħux; anqas nifs ma għandhom fi mnifsejhom. Bħalhom ikunu dawk li jagħmluhom, u dawk kollha li jittamaw fihom.» (*S* 135:15-18). It-twelid ġdid fi Kristu jġib miegħu *rottura* («ġejt inġib mhux il-paċi, imma s-sejf» ; cfr *Mt* 10:34-39) minn ideat, mentalitajiet, stili ta’ ħajja li huma frott l-ambjent jew il-kultura li fiha konna mrobbija jew li nagħmlu parti minnha: «Aħna nwaqqgħu kull raġunament u kull kburija li tqum kontra l-għarfien ta’ Alla u njassru kull ħsieb għall-ubbidjenza ta’ Kristu.» (*2Kor* 10:5). Għad-dixxiplu awtentiku, il- «ħajja żienja f’passjoni bla lġiem, f’sokor, fi tbahrid sfrenat, f’xorb żejjed u fl-idolatrija moqżieża tal-allat» (*1Pt* 4:3) tagħmel parti mill-imgħoddi tiegħu.

**mhux b’xi ħaġa li tintemm, bħalma hi l-fidda jew id-deheb, imma bid-demm għażiż ta’ Kristu, li kien bħal ħaruf bla għajb u bla tebgħa.**

Ir-raġuni għal din il-*konverżjoni* hija l-kwalità ta’ ħelsien li ngħatalna: l-għotja tal-ħajja tal-Iben il-Waħdieni li ġie fid-dinja mhux biex ikun moqdi imma biex jaqdi «u biex jagħtu ħajtu b’fidwa għall-kotra» (*Mk* 10:45), sabiex «jifdina minn kull ħażen u jnaddafna u jagħmel minna poplu magħżul għalih, poplu mħeġġeġ għall-għemil it-tajjeb» (*Tit* 2:14). Id-«demm għażiż», l-istess ħajja, ġie mxerred għalina «darba għal dejjem, meta offra lilu nnifsu» (*Lhud* 7:28); hija l-ħajja mogħtija ta’ Kristu «l-Ħaruf ta’ Alla li jneħħi d-dnub tad-dinja» (*Ġw* 1:29) – din il-fidwa li tagħha kienet biss xebh id-debha tal-ħaruf bla tebgħa tal-Poplu Lhudi, issir realtà fi Kristu: «Jekk id-demm tal-mogħoż u tal-gniedes u l-irmied tal-għoġla mraxxax fuq dawk li huma mniġġsa jista’ jqaddishom billi jagħtihom l-indafa tal-ġisem, kemm aktar id-demm ta’ Kristu, li bl-Ispirtu ta’ dejjem offra lilu nnifsi vittma safja lil Alla, jista’ jnaddaf il-kuxjenza tagħkom mill-għemil mejjet biex taqdu lil Alla ħaj!» (*Lhud* 9:13-14; cfr San Ġwann Kriżostmu, Lezzjoni II, Uff. tal-Qari, il-Ġimgħa l-Kbira). Id-demm ta’ din “il-Vittma safja, qaddisa, bla tebgħa” (Kanone Ruman) jagħti ħajja ġdida lill-bniedem hekk li jagħmel mill-ħajja tiegħu offerta li togħġob lil Alla: «Bil-għoli kontu mixtrija! Mela agħtu ġieħ lil Alla permezz ta’ ġisimkom.» (*1Kor* 6:20; cfr *Rum* 12:1; *Apk* 5:9).

**Hu kien ippredestinat sa minn qabel ma saret id-dinja, imma deher fl-aħħar taż-żminijiet minħabba fikom.**

Dawn il-vrus (vv. 19-21) jiffurmaw innu qasir Kristoloġiku li juri l-pjan tas-salvazzjoni sa minn qabel il-ħolqien: «magħżulin *minn qabel* skont il-ħsieb ta’ Alla l-Missier» (1:2; cfr *Rum* 16:25; *Efes* 1:4) u rrivelat lill-bniedem fil-milja taż-żminijiet (cfr *Gal* 4:4; *Kol* 1:26; *Lhud* 1:1-2). “Is-salvazzjoni tidher b’mod esklussiv bħala effett tar-rieda ta’ Alla: infatti hija biss mir-rieda ta’ Alla li ġejja s-salvazzjoni kollha tal-bniedem. Din is-salvazzjoni għandha l-figura tal-libertà storika u tal-ubbidjenza filjali ta’ Ġesù Kristu: il-*fides Jesu*. L-iskop, imma fuq kollox, ir-realtà tal-predestinazzjoni (bil-karatteristiċi tagħha), huwa mogħti mix-xbieha filjali ta’ Ġesù, jiġifieri fil-ġrajja ta’ libertà li permezz tagħha titwettaq bi sħiħ il-figura tal-bniedem ittrasfigurata mill-fatt li hija dik tal-Iben (Alla magħmul bniedem). Fiha hemm diġà d-destinazzjoni tal-umanità, ta’ kull bniedem u tal-bnedmin kollha. Ir-rabta bejn l-umanità singolari tal-Iben u aħna sseħħ fil-fidi permezz tal-Ispirtu [...] Li wieħed jagħmel reżistenza jfisser li jingħalaq għad-don ta’ Alla mogħti lilna fil-mixja tal-libertà-kredenti ta’ Ġesù, fi kliem ieħor ifisser “jintilef”, għaliex jitlef id-“destinazzjoni” tiegħu, jiġifieri l-libertà umana tafferma lilha nnifisha skont il-pjan u l-għemejjel imfassla minnha. F’dan is-sens id-dannazzjoni propjament tfisser li ma tkunx tista dduq il-qawwa salvifika u beatifika tal-predestinazzjoni. Li tilqa’ l-predestinazzjoni jfisser li tħalli lilek innifsek tiġi mdaħħal mill-Ispirtu fil-mixja ta’ Ġesù u hekk biss iseħħlek tara tinfetaħ quddiemek il-qawwa tas-salvazzjoni: l-inkorporazzjoni li twassal għall-beatitudni.” (F. G. Brambilla «Uomo e Donna», *f’Teologia* = I dizionari San Paolo 2002, 1845. Traduzzjoni libera.)

**Bih intom temmnu f’Alla, li qajmu mill-imwiet u tah il-glorja; hekk il-fidi tagħkom hi wkoll tama f’Alla.**

Kristu huwa l-wiċċ, l-“eseġeta” tal-Missier (cfr *Ġw* 1:18; *Mt* 11:27). Il-fiduċja fiH twassalna biex nimxu ’l quddiem mogħnija b’tama li ma tqarraqx bina (cfr *Rum* 5:5) u li aħna mistiedna naqsmuha ma’ ħutna l-bnedmin: “Aħna għandna Missier li jaf jibki, li jibki magħna. Missier li jistenniena biex ifarraġna, għax jaf minn xiex inbatu u ħejja għalina ġejjieni differenti. Din hi l-viżjoni kbira tat-tama Nisranija, li tikber ta’ kuljum f’ħajjitna, u trid terfagħna ’l fuq. Ma kienx bi żball li Alla riedna ngħixu, u ġagħal lilu nnifsu u lilna noqogħdu għal iljieli ibsin ta’ tbatija. Imma hu ħalaqna għax iridna ferħanin. Hu l-Missier tagħna, u jekk aħna hawn, issa, qed ngħixu ħajja li mhijiex dik li hu ried għalina, Ġesù jiggarantilna li Alla nnifsu qed iwettaq il-fidwa tagħna. Hu qed jaħdem biex jifdina.” (Papa Franġisku, Udjenza Ġenerali, 23 Awwissu 2017).